
14 พฤศจิกายน วันเบาหวานโลก รพ.ราชวิถี กรมการแพทย์ ชู “รู้เร็ว คุมได้”
ลดเสี่ยงโรคแทรกซ้อน เพิ่มคุณภาพชีวิต
โรงพยาบาลราชวิถี กรมการแพทย์ เผย โรคเบาหวาน คือ ภาวะที่ร่างกายมีระดับน้ำตาลในเลือดสูงกว่าปกติ เนื่องจากความผิดปกติของฮอร์โมนอินซูลิน ไม่ว่าจะเป็นการผลิตอินซูลินไม่เพียงพอหรือภาวะดื้ออินซูลิน ส่งผลให้ร่างกายไม่สามารถนำน้ำตาลกลูโคสไปใช้เป็นพลังงานได้อย่างมีประสิทธิภาพ ทำให้น้ำตาลสะสมในกระแสเลือด หากไม่ได้รับการรักษาอย่างเหมาะสมอาจส่งผลกระทบต่ออวัยวะสำคัญ เช่น หัวใจและหลอดเลือด ดวงตา ไต และระบบประสาท จนนำไปสู่ภาวะแทรกซ้อนร้ายแรงได้
นายแพทย์วีรวุฒิ อิ่มสำราญ อธิบดีกรมการแพทย์ กล่าวว่า นโยบายสาธารณสุข ปีงบประมาณ 2569 ของ นายพัฒนา พร้อมพัฒน์ รัฐมนตรีว่าการกระทรวงสาธารณสุข ภายใต้แนวคิด “MOPH PLUS+” 7 เสาหลัก มุ่งส่งเสริมสุขภาพและป้องกันโรค สร้างความรอบรู้ด้านสุขภาพ และลดความเสี่ยงโรคไม่ติดต่อเรื้อรัง (NCDs) โรคเบาหวานเป็นหนึ่งในโรค NCDs ที่พบได้ทั่วโลก โดยมีปัจจัยเสี่ยงสำคัญ เช่น การรับประทานอาหารที่ไม่เหมาะสม การขาดการออกกำลังกาย ภาวะน้ำหนักเกิน และพันธุกรรม หากควบคุมโรคไม่ได้ อาจส่งผลกระทบต่อไต ดวงตา หัวใจ และหลอดเลือด ทั้งนี้ วันที่ 14 พฤศจิกายนของทุกปี เป็นวันเบาหวานโลก (World Diabetes Day) ซึ่งกำหนดโดยสหพันธ์โรคเบาหวานนานาชาติ (IDF) เพื่อรณรงค์สร้างความตระหนักรู้ ส่งเสริมการป้องกัน และการดูแลรักษาโรคเบาหวานอย่างเหมาะสม
[bookmark: _Hlk244596911]นายแพทย์อาคม ชัยวีระวัฒนะ ผู้อำนวยการโรงพยาบาลราชวิถี กล่าวต่อว่า โรคเบาหวานแบ่งออกเป็น 4 ชนิด        เบาหวานชนิดที่ 1 เกิดจากร่างกายขาดอินซูลิน พบได้บ่อยในเด็กและวัยรุ่น แต่เกิดได้ทุกอายุ ต้องรักษาด้วยอินซูลิน เบาหวานชนิดที่ 2 เกิดจากภาวะดื้ออินซูลิน เป็นชนิดที่พบมากที่สุด พบได้บ่อยในวัยผู้ใหญ่และผู้สูงอายุ แต่ปัจจุบันพบในเด็กและวัยรุ่นเพิ่มขึ้น 3. เบาหวานขณะตั้งครรภ์ เป็นภาวะน้ำตาลในเลือดสูงระหว่างตั้งครรภ์ ซึ่งมักดีขึ้นหลังคลอด แต่ยังมีความเสี่ยงเป็นเบาหวานในอนาคต 4. เบาหวานชนิดอื่น ๆ เกิดจากโรคหรือความผิดปกติอื่น เช่น โรคตับอ่อน ความผิดปกติของฮอร์โมน หรือการใช้ยาสเตียรอยด์ อาการเตือนโรคเบาหวาน ปัสสาวะบ่อย กระหายน้ำบ่อย หิวบ่อย น้ำหนักลด อ่อนเพลีย เหนื่อยง่าย แผลหายช้า ติดเชื้อง่าย คันตามผิวหนัง ตาพร่ามัว ชาปลายมือปลายเท้า หรือหย่อนสมรรถภาพทางเพศ หากมีอาการผิดปกติ ควรเข้ารับการตรวจระดับน้ำตาลในเลือด เพราะโรคเบาหวานบางรายอาจไม่มีอาการในระยะแรก 
แพทย์หญิงนวพร นภาทิวาอำนวย นายแพทย์ชำนาญการพิเศษ หัวหน้างานโรคต่อมไร้ท่อและเบาหวาน กลุ่มงานอายุรศาสตร์ โรงพยาบาลราชวิถี กล่าวเพิ่มเติม ภาวะแทรกซ้อนจากโรคเบาหวาน ภัยเงียบที่ไม่ควรมองข้าม ผู้ป่วยโรคเบาหวานที่มีระดับน้ำตาลในเลือดสูงเป็นเวลานาน และไม่สามารถควบคุมระดับน้ำตาลให้อยู่ในเกณฑ์ที่เหมาะสม อาจส่งผลกระทบต่ออวัยวะต่าง ๆ ทั่วร่างกาย และนำไปสู่ภาวะแทรกซ้อนที่รุนแรงได้ โดยแบ่งออกเป็น 2 กลุ่ม ได้แก่ 1. ภาวะแทรกซ้อนเฉียบพลัน เป็นภาวะที่เกิดขึ้นอย่างรวดเร็วและอาจเป็นอันตรายถึงชีวิต จำเป็นต้องได้รับการรักษาอย่างเร่งด่วน เช่น ภาวะน้ำตาลในเลือดต่ำหรือสูงรุนแรง และภาวะเลือดเป็นกรดจากคีโตน 2. ภาวะแทรกซ้อนเรื้อรัง มักเกิดจากระดับน้ำตาลในเลือดสูงต่อเนื่องเป็นเวลานาน ส่งผลให้หลอดเลือดและอวัยวะต่าง ๆ เสื่อมลง โดยภาวะแทรกซ้อนที่พบได้ ได้แก่ โรคหัวใจและหลอดเลือด เพิ่มความเสี่ยงต่อโรคหลอดเลือดหัวใจตีบ หัวใจล้มเหลว และโรคหลอดเลือดสมอง ภาวะแทรกซ้อนทางตา ส่งผลต่อหลอดเลือดที่จอประสาทตา อาจทำให้จอประสาทตาเสื่อม บวม และสูญเสียการมองเห็น ภาวะแทรกซ้อนทางไต ทำให้ไตทำงานผิดปกติ มีโปรตีนรั่วในปัสสาวะ และอาจนำไปสู่ภาวะไตเรื้อรังหรือไตวาย ภาวะแทรกซ้อนทางระบบประสาท ทำให้มีอาการชา ปวดแสบปวดร้อนบริเวณมือและเท้า สูญเสียความรู้สึก และอาจส่งผลต่อการทำงานของระบบประสาทอัตโนมัติ เช่น ความดันโลหิตและการเต้นของหัวใจ อย่างไรก็ตามการดูแลสุขภาพและควบคุมระดับน้ำตาล ในเลือดอย่างเหมาะสม เป็นสิ่งสำคัญที่ช่วยลดความเสี่ยง ของโรคเบาหวานและป้องกันภาวะแทรกซ้อน โดยสามารถเริ่มต้นได้จากการปรับเปลี่ยนพฤติกรรมในชีวิตประจำวันดังนี้ 1. เลือกรับประทานอาหารที่มีประโยชน์ เช่น รับประทานผักและอาหารที่มีกากใยสูง พร้อมลดการบริโภคอาหารหวาน มัน เค็ม และเครื่องดื่มที่มีน้ำตาลสูง 2. ออกกำลังกายอย่างสม่ำเสมอ อย่างน้อย 150 นาทีต่อสัปดาห์ 3. ควบคุมน้ำหนักให้อยู่ในเกณฑ์ที่เหมาะสม 4. พักผ่อน ให้เพียงพอและจัดการความเครียด 5. หลีกเลี่ยงการสูบบุหรี่ และเครื่องดื่มแอลกอฮอล์     6. ตรวจสุขภาพและระดับน้ำตาลในเลือดอย่างสม่ำเสมอ การใส่ใจสุขภาพ และปรับเปลี่ยนพฤติกรรมอย่างเหมาะสม ควบคุมระดับน้ำตาลตามเป้าหมายที่แพทย์กำหนด เพื่อลดความเสี่ยงของภาวะแทรกซ้อนและมีคุณภาพชีวิตที่ดีในระยะยาว

